দীপাবলি শেষ। কিন্তু পার্টি? না, বলিউড অন্তত এখনও উৎসবের মেজাজে মজে। শনিবার ইনস্টাগ্রামে করিনা কপূরের ফ্যানপেজে পোস্ট হয়েছে দুটি ছবি। সেই ছবিতেই ধরা পড়েছে দুই কাহিনি। এক দিকে করিনা যখন দেওয়ালির পার্টিতে ব্যস্ত, তখন সইফের কোলে বসেই উৎসব কাটল তৈমুরের। এখনও এক বছর বয়স হয়নি তৈমুরের। তবে জন্মের পর থেকেই লাইমলাইটে ছোটে নবাব। তাঁর বিদেশ ভ্রমণ থেকে বন্ধুর জন্মদিনে যাওয়া— সবেতেই কড়া নজর মিডিয়ার। দীপাবলিতে কী করল ছোট্ট ছেলে? হ্যাঁ, সে খোঁজ করতে গিয়েই ধরা পড়েছে এই দুই ছবি। আলোর উৎসব বাবার সঙ্গেই কাটিয়েছে সে। বাবার কোলে বসে দেওয়ালির আলো দেখেছে তৈমুর। চোখে তখন মায়াময় দৃষ্টি… জীবনের প্রথম দীপাবলি বলে কথা! প্রদীপ জ্বালানো, বাজি পোড়ানো, নতুন জামা, মিষ্টি-মুখ— এ সবের অর্থ তো জানা নেই। কিন্তু তা বলে মা-বাবার সঙ্গে দেওয়ালি কাটবে না? দীপাবলিতে তৈমুরের সঙ্গে করিনার কোনও ছবি কিন্তু মেলেনি।